Κανονισμός (ΕΚ) αριθ. 1921/2002 της Επιτροπής

της 28ης Οκτωβρίου 2002

για την τροποποίηση του κανονισμού (ΕΟΚ) αριθ. 3149/92 περί λεπτομερών κανόνων για τη χορήγηση τροφίμων προερχομένων από τα αποθέματα παρέμβασης στους απόρους της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3730/87 του Συμβουλίου, της 10ης Δεκεμβρίου 1987, που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στους απόρους της Κοινότητας(1), όπως τροποποιήθηκε από τον κανονισμό (ΕΚ) αριθ. 2535/95(2), και ιδίως το άρθρο 6,

Εκτιμώντας τα ακόλουθα:

(1) Το άρθρο 3 του κανονισμού (ΕΟΚ) αριθ. 3149/92 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1098/2001(4), θεσπίζει ότι η περίοδος εκτέλεσης του ετησίου σχεδίου διανομής τροφίμων στους απόρους εκτείνεται από την 1η Οκτωβρίου έως τις 30 Σεπτεμβρίου του επομένου έτους. Μεριμνώντας για την καλή διαχείριση των αποθεμάτων παρέμβασης, πρέπει να προβλεφθεί ότι τα προϊόντα που θα διανεμηθούν στο πλαίσιο αυτό πρέπει να αποσυρθούν από τα αποθέματα παρέμβασης το αργότερο στις 31 Αυγούστου του έτους εκτέλεσης.

(2) Το άρθρο 5 του κανονισμού (ΕΟΚ) αριθ. 3149/92 καθορίζει τη λογιστική αξία των προϊόντων που θα διατεθούν. Πρέπει, συνεπώς, να προσαρμοστεί η διάταξη αυτή για να ληφθούν υπόψη οι τροποποιήσεις του καθεστώτος παρέμβασης που επήλθαν στην κοινή οργάνωση αγοράς του βοείου κρέατος.

(3) Το άρθρο 8 του κανονισμού (ΕΟΚ) αριθ. 3149/92 πρέπει να καταργηθεί επειδή δεν εφαρμόζεται πλέον, δεδομένου ότι τα σχετικά έξοδα μεταφοράς αποδίδονται με βάση τις πραγματοποιηθείσες δαπάνες.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3149/92 τροποποιείται ως εξής:

1. Στο άρθρο 3 παράγραφος 1 προστίθεται το ακόλουθο δεύτερο εδάφιο:"Οι εργασίες απόσυρσης των προϊόντων από τα αποθέματα παρέμβασης διενεργούνται από την 1η Οκτωβρίου έως τις 31 Αυγούστου του επομένου έτους."

2. Το άρθρο 5 αντικαθίσταται από το ακόλουθο κείμενο:

"Άρθρο 5

1. Για λόγους λογιστικής καταχώρησης από το ΕΓΤΠΕ, Τμήμα Εγγυήσεων, και με την επιφύλαξη των διατάξεων του άρθρου 8 του κανονισμού (ΕΟΚ) αριθ. 1883/78(5), η λογιστική αξία των προϊόντων παρέμβασης που διατίθενται στα πλαίσια του παρόντος κανονισμού είναι, για κάθε οικονομικό έτος, η τιμή παρέμβασης που εφαρμόζεται την 1η Οκτωβρίου.

Για το βόειο κρέας, η λογιστική αξία των προϊόντων που θα διατεθούν είναι η τιμή παρέμβασης που εφαρμόζεται στις 30 Ιουνίου 2002. Η τιμή αυτή πολλαπλασιάζεται με τους συντελεστές που έχουν καθοριστεί στο παράρτημα.

Για τα κράτη μέλη που δεν έχουν αποδεχθεί το ευρώ, η λογιστική αξία των προϊόντων παρέμβασης μετατρέπεται στο εθνικό τους νόμισμα μέσω της συναλλαγματικής ισοτιμίας που εφαρμόζεται την 1η Οκτωβρίου.

2. Στην περίπτωση μεταφοράς προϊόντων παρέμβασης από ένα κράτος μέλος σε άλλο, το κράτος μέλος χορήγησης καταχωρεί λογιστικά το προϊόν που του έχει παραδοθεί με μηδενική αξία και το κράτος μέλος παραλαβής καταχωρεί αυτό τις εισπράξεις για το μήνα εξόδου στην τιμή που καθορίζεται σύμφωνα με την παράγραφο 1."

3. Το άρθρο 8 καταργείται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Οκτωβρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Οκτωβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 352 της 15.12.1987, σ. 1.

(2) ΕΕ L 260 της 31.10.1995, σ. 3.

(3) ΕΕ L 313 της 30.10.1992, σ. 50.

(4) ΕΕ L 150 της 6.6.2001, σ. 37.

(5) ΕΕ L 216 της 5.8.1978, σ. 1.